Убачанае, перажытае, “трафеі” старых успамінаў ператвараюцца ў партрэты-станы, каларыстычныя партытуры, якія ўяўляюць серыю назіранняў за рэальнасцю. Гэта свайго роду дзённікавыя “замалёўкі”, у якіх фіксуюцца праявы мінулага, сучаснага і будучыні. У непранікальнай густаце фарбавага замесу палотнаў усплываюць нібыта рэшткі рэальнасці, практычна цалкам раствораныя ў кангламераце шматразовага паўтарэння мазкоў. Гэта дэфармаваныя практычна да непазнавальнасці чалавечыя твары, жаночыя фігуры, птушкі, дрэвы, таямнічы і маляўнічы падводны свет.